ศบค. เตรียมหารือกับกระทรวงสาธารณสุข ปรับแนวทางรับมือ สถานการณ์ที่เปลี่ยนแปลงอย่างรวดเร็ว จนทำให้มีผู้ติดเชื้อและเสียชีวิตเพิ่มสูงขึ้น
พลเอก ณัฐพล นาคพาณิชย์ เลขาธิการสภาความมั่นคงแห่งชาติ (สมช.)ในฐานะผู้อำนวยการศูนย์ปฏิบัติการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศปก.ศบค.) เปิดเผยว่า ขณะนี้อยู่ระหว่างหารือกับกระทรวงสาธารณสุข เพื่อปรับแนวทางรับมือสถานการณ์ที่เปลี่ยนแปลงอย่างรวดเร็วจากการระบาดของเชื้อ Delta และ Beta ทำให้มีผู้ติดเชื้อโควิด-19 และมีผู้เสียชีวิตเพิ่มสูงขึ้นต่อเนื่อง ซึ่งแนวโน้มจะพบผู้ติดเชื้อเพิ่มขึ้นแบบนี้ต่อไปอีกระยะ แต่แนวทางที่ต้องเร่งทำให้เร็วและมากขึ้น คือการฉีดวัคซีนให้กับประชาชน ซึ่งตลอดเดือนกรกฎาคมนี้ จะมีวัคซีนเข้ามารวม 10 ล้านโดส ขณะเดียวกันต้องขอความร่วมมือ 3 ส่วน ทั้งภาครัฐที่ต้องเข้มงวดจริงจัง ผู้ประกอบการ และประชาชน ต้องปฏิบัติตามมาตรการป้องกันการแพร่ระบาดส่วนบุคคลให้มากขึ้น โดยเฉพาะเรื่องการเว้นระยะห่างและการสวมหน้ากากอนามัย เพื่อลดปัจจัยเสี่ยง เพราะตัวเลขผู้ติดเชื้อในปัจจุบัน เกิดขึ้นจากการเคลื่อนไหวของคนในสังคม หลังจากปิดแคมป์แรงงานแล้วส่วนใหญ่ยังนิ่งแต่ไม่ใช่ว่าพอตัวเลขเพิ่มขึ้นแล้วรัฐบาลจะโทษประชาชน เพียงแต่ต้องการขอความร่วมมือเท่านั้น ซึ่งมาตรการที่ดำเนินการอยู่ในปัจจุบันเพียงพอแล้ว ไม่จำเป็นยกระดับมาตรการเข้มข้นขึ้น เพราะไม่ต้องการให้ประชาชนเดือดร้อนเพิ่มขึ้นส่วนสถานการณ์ที่มีผู้ป่วยโควิด-19 รอเตียงเพิ่มขึ้น มีความเป็นไปได้หรือไม่ ว่าจะกระจายผู้ป่วยไปรักษาในพื้นที่อื่นนอกกรุงเทพฯ พลเอก ณัฐพล กล่าวว่า ในทางระบบไม่ได้มีการปฏิบัติแบบนั้น แต่โดยธรรมชาติแล้ว ประชาชนที่ไม่สามารถหาเตียงได้ ก็จะเดินทางกลับภูมิลำเนาไปรักษาตัว สำหรับการดำเนินการในระบบ กระทรวงสาธารณสุข จะเร่งเพิ่มขีดความสามารถในการจัดหาเตียง ซึ่งวันนี้ที่มณฑลทหารบกที่ 11 จะเปิดให้บริการเตียงรองรับผู้ป่วยสีเหลืองและสีแดงเพิ่มขึ้น และอีกแนวทางคือ รัฐบาลจะเร่งรัดระบบรองรับ Home isolation หรือการแยกกักตัวที่บ้าน เพื่อให้ผู้ติดเชื้อรักษาตัวอยู่ที่บ้านอย่างปลอดภัย อย่างไรก็ตาม ยังเชื่อมั่นว่า ยังรับมือกับสถานการณ์ที่เปลี่ยนแปลงอย่างรวดเร็วในขณะนี้ได้ส่วนกรณีนายพิธา ลิ้มเจริญรัตน์ หัวหน้าพรรคก้าวไกล เสนอให้ยุบ ศบค. เพราะทำงานล้มเหลวนั้น พลเอก ณัฐพล ระบุ ไม่ขอให้ความเห็น แต่ส่วนตัวยังมั่นใจและเชื่อมั่นว่า การทำงานที่ผ่านมาของ ศบค. ทำงานรับมือกับสถานการณ์ได้ เพราะ ศบค. ไม่ได้มีแค่ส่วนราชการในทำเนียบรัฐบาลเท่านั้น แต่ทำงานร่วมกับทุกภาคส่วน ทั้งบุคลากรทางการแพทย์และเจ้าหน้าที่ในต่างจังหวัด ขอให้ทุกคนให้กำลังใจกับผู้ปฏิบัติงานด้วย ส่วนที่บุคลากรทางการแพทย์ เสนอให้เร่งจัดหาวัคซีนที่ใช้เทคโนโลยี mRNA ฉีดเป็นเข็มที่ 3 ให้กับบุคลากรด่านหน้านั้น รัฐบาลก็ตระหนักถึงความสำคัญ แต่ขณะนี้นโยบายของรัฐจะมุ่งเน้นการสร้างภูมิคุ้มกันหมู่ จึงจะจัดสรรวัคซีนให้กับผู้ที่ยังไม่ได้รับวัคซีนก่อน